CELEX: E2020J0003
Language: et
Date: 2021-03-25 00:00:00
Title: Kohtuotsus, 25. märts 2021, kohtuasjas E-3/20 Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet) vs. Anniken Jenny Lindberg (Isikute vaba liikumine – Direktiiv 2005/36/EÜ – Kutsekvalifikatsioonide tunnustamine – Juurdepääs hambaarsti kutsealale – Kvalifikatsiooni automaatne tunnustamine) 2021/C 303/07

29.7.2021   
            
            
               ET
            
            
               Euroopa Liidu Teataja
            
            
               C 303/10
            
         
      KOHTUOTSUS,
      25. märts 2021,
      kohtuasjas E-3/20
      Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet) vs. Anniken Jenny Lindberg
      
         
            (Isikute vaba liikumine – Direktiiv 2005/36/EÜ – Kutsekvalifikatsioonide tunnustamine – Juurdepääs hambaarsti kutsealale – Kvalifikatsiooni automaatne tunnustamine)
         
      
      (2021/C 303/07)
      Kohtuasjas E-3/20, Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet), vs. Anniken Jenny Lindberg, on Norra Ülemkohus (Norges Høyesterett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) (kohandatud Euroopa Majanduspiirkonna lepinguga), eriti selle artikli 21 tõlgendamist. Kohus kooseisus esimees Páll Hreinsson ning kohtunikud Per Christiansen (ettekandja-kohtunik) ja Bernd Hammermann tegi 25. märtsil 2021 otsuse, mille resolutiivosa on järgmine:
      
                  1.
               
               
                  Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) artikli 21 lõikes 1 sätestatud automaatseks tunnustamiseks peavad taotlejal olema kõik direktiivi V lisas osutatud kvalifikatsiooni tõendavatele dokumentidele lisatud tunnistused kooskõlas asjaomasele kutsealale päritoluriigis kehtestatud nõuetega.
               
            
                  2.
               
               
                  EMP lepingu artikleid 28 ja 31 tuleb tõlgendada nii, et vastuvõttev riik on kohustatud taotleja kutsekvalifikatsiooniga tõendatud teadmisi ja koolitust individuaalselt hindama ka siis, kui taotleja taotleb juurdepääsu kutsealale, mis kuulub kutsealade kategooriasse, mille suhtes kohaldatakse koolituse kooskõlastatud miinimumnõudeid, kuid mis ei vasta direktiivi 2005/36/EÜ artiklites 10 ja 21 sätestatud tingimustele.
               
            
                  3.
               
               
                  Vastuvõttev riik peab taotleja teadmiste ja pädevuse individuaalsel hindamisel võrdlema kõiki taotleja diplomeid, tunnistusi ning muid kvalifikatsiooni ja töökogemust tõendavaid dokumente nõuetega, mis vastuvõttev riik on asjaomasele kutsealale kehtestanud. Kui taotleja diplomiga tõendatud teadmised ja kvalifikatsioon ning asjakohane töökogemus ei ole nõutavatega samaväärsed või vastavad neile üksnes osaliselt, peab vastuvõttev riik täpsustama, milline koolitus puudub, et taotleja saaks vajaliku koolituse läbida või seda täiendada.
               
            
                  4.
               
               
                  Asjaolu, et taotlejal ei ole päritoluriigis täielikku juurdepääsu kutsealale, ei saa olla määrav selle hindamisel, kas talle võib anda juurdepääsu samale kutsealale vastuvõtvas riigis.